රහස් පොලීසියේ අත්අඩංගුවේ සිටින ප්‍රබල ත්‍රස්තවාදී නායකයකු වන කේ. පී. හෙවත් කුමාරන් පද්මනාදන් නමැත්තා සම්බන්ධයෙන් සිදුකරන රහසිගත පරීක්ෂණ මාධ්‍ය මඟින් හෙළිකර එම පරීක්ෂණවලට බාධාවන අයුරින් කටයුතු සිදු කිරීමේ චෝදනාව යටතේ ‘ලංකා’ ඉරිදා පුවත්පතේ ප්‍රකාශනය වළක්වා, අධිකරණ නියෝග ලැබෙන තෙක් මුද්‍රණය කිරීම තහනම් කොට ප්‍රධාන කාර්යාලයට පෙරේදා (30) දින සිට මුද්‍රා තබා ඇත.30 දින රහස් පොලීසිය මඟින් ගංගොඩවිල අධිකරණයට ඉදිරිපත් කළ විශේෂ වාර්තාවක් සලකා බලමින් ගංගොඩවිල මහේස්ත්‍රාත් අධිකරණය මේ නියෝගය නිකුත් කර ඇත.ත්‍රස්තවාදී ක්‍රියා වැළැක්වීමේ පනත සහ හදිසි නීති පනත යටතේ රහස් පොලීසිය මඟින් ගංගොඩවිල අධිකරණයට මේ කරුණු වාර්තා කොට ඇත.ලංකා පුවත්පතේ සති මැද ප්‍රකාශනයේ මේ කරුණු සඳහන් ලිපියක් පළ වී ඇති අතර එමගින් මේ පරීක්ෂණයන්හි රහස් හෙළි වී ඇත.